**КВАЛИФИКАЦИОННА ХАРАКТЕРИСТИКА**

**за завършилите специалността 6.1.1. "Растениевъдство"**

**от професионално направление 6.1 "Растениевъдство" с професионална квалификация "АГРОНОМ" за образователната квалификационна степен "БАКАЛАВЪР"**

В условията на пазарна икономика и различни форми на стопанисване на земята за развитие на растениевъдството са необходими ръководни и изпълнителски кадри, които да са в състояние успешно да прилагат научните принципи за проучване, анализ, осигуряване и управление на икономически ефективни земеделски производствени единици. Специалността "Растениевъдство" осигурява подготовката на такива специалисти.

В процеса на обучение **студентите ОКС "Бакалавър"**на специалността "Растениевъдство" изучават основополагащи дисциплини: биоматематика; физика на почвата; неорганична и аналитична химия; биология, ботаника; органична химия, почвознание, опитно дело, общо земеделие, чужд език, биохимия, микробиология. Специални познания се формират при изучаване на дисциплините агрохимия, общо земеделие, агрометеорология, енергетични средства в земеделието, генетика, физиология на растенията, ентомология, животновъдство І и ІІ част, механизация в растениевъдството І и ІІ част, информационни технологии в земеделието, растениевъдство І и ІІ част, селекция и семепроизводство, фитопатология, фуражно производство, икономика на земеделието, трайни насаждения - лозарство и овощарство, зеленчукопроизводство, използване на техниката в земеделието, технологии и системи за земеделско производство, земеустройство, мелиорации и напояване. Същите се допълват от производствени практики в които се затвърдяват знанията по систематика на растенията.

Иновационен момент в обучението е подготовката в широкопрофилно направление. Студентите изучават избрано по област на интереси направление, участват в лабораторни и практически изследвания, провеждани в експериментални бази и разработват индивидуален или групов курсов проект.

Така подготвени студентите ще могат:

* да прилагат съвременни технологии за производство в областта на растениевъдството;
* да управляват различни по мащаби и характер на производството единици;
* да прилагат опита и постиженията на специалисти от области близки до земеделието;
* да прилагат информационните технологии в земеделието;

**Завършлите**професионално направление "Растениевъдство" и специалност "Растениевъдство" с ОКС "Бакалавър" могат да работят в условията на земеделието, като ще са в състояние да извършват следните видове дейности:

* Управление на различни по размер собствени, арендувани или комбинирани земеделски стопанства при производство на растениевъдна продукция;
* Организатор (технолог) за производство на растениевъдна продукция в кооперации, сдружения и/или други форми на сдружаване имащи същия предмет на дейност;
* Експерти в държавни и/или обществени институции, занимаващи се с проблемите на растениевъдството до нивото им на компетенции.